Autoveroa alennettiin vaalilupausten mukaisesti tammikuussa, minkä toivottiin piristävän autokauppaa – toki positiivisten ympäristövaikutusten imussa. Tullin mukaan näin näytti käyneen.

Autoveron alennusta vastustavien tahojen mukaan veronalennus oli ”kädenojennus rikkaille”, sillä veronalennuksen pelättiin perinteisesti johtavan tulojen laskuun. Toisin kuitenkin kävi.

Autoverotusta vielä toistaiseksi hoitava Tulli on julkaissut verotilastot vuoden neljältä ensimäiseltä kuukaudelta. Sen mukaan tammi-huhtikuun välillä autoverokertymä oli 338 miljonaa euroa, mikä on 10 prosenttia enemmän kuin viime vuoden saman jakson kertymä (308 miljoonaa euroa). Luvussa on mukana sekä uusien että käytettynä tuotujen autojen verotulot.

Samalla aikajaksolla autojen ensirekisteröintimäärät ovat kasvaneet 13,3 prosenttia.

Neljän vuoden jaksolle sijoitettavan autoveron alennuskampanjan ensimmäinen osa toteutettiin tammikuun alussa tänä vuonna, kun alle 140 grammaa hiilidioksidia kilometrillä päästävien autojen verotusta höylättiin kevyemmäksi.

Keskimäärin veronalennus tosin ei ollut kovin massiivinen, eikä varsinkaan vaalilupausten mukainen. Nykyisin henkilöautojen keskipäästö on 124 g/km, minkä verran päästävien autojen veroa alennettiin 13 prosenttia.

Todella vähäpäästöisten, alle 65 grammaa kilometrillä päästävien autojen vero keveni peräti 52 prosenttia. Euromääräisesti alennus tarkoittaa, että 32 000 euroa maksavan auton vero putoaa 470 euroa vuodessa seuraavien neljän vuoden ajan.